दिल्ली पुलिस ने पेश की रिपोर्ट; जांच के लिए SIT बनाई, बृजभूषण के बयान दर्ज
भारतीय कुश्ती संघ के अध्यक्ष बृजभूषण शरण सिंह की गिरफ्तारी को लेकर धरने पर बैठे पहलवानों का आज 20वां दिन है। आज दिल्ली की राउज एवेन्यू कोर्ट में मामले की सुनवाई होनी है। कोर्ट ने खासतौर से दिल्ली पुलिस ने इस मामले में की गई जांच एवं कार्रवाई रिपोर्ट तलब की है।
जंतर-मंतर पर कुश्ती संघ अध्यक्ष बृजभूषण सिंह की गिरफ्तारी को लेकर बैठे पहलवानों के धरना का आज 20वां दिन है। शुक्रवार को दिल्ली की राउज एवेन्यू कोर्ट में मामले की सुनवाई हुई। कोर्ट के आदेशों पर दिल्ली पुलिस ने इस मामले में की गई जांच एवं कार्रवाई रिपोर्ट पेश की।
जिसमें दिल्ली पुलिस ने कोर्ट को बताया कि आज 2 बजे पहलवानों के 164 के बयान दर्ज कराए जाएंगे। साथ ही बताया कि जांच के लिए SIT का गठन किया गया है। पहलवानों की याचिका पर कोर्ट ने दिल्ली पुलिस के वकील को स्टेटस रिपोर्ट की कॉपी देने के आदेश दिए हैं। जिस पर पुलिस के वकील ने कहा स्टेटस रिपोर्ट की कॉपी किसी से भी साझा न कि जाए। कोर्ट ने कहा कि वह मामले में इन कैमरा सुनवाई कर सकता है।
सहायक सचिव विनोद तोमर के भी बयान दर्ज
दिल्ली पुलिस ने कहा कि सहायक सचिव WFI विनोद तोमर के बयान भी दर्ज किए गए। दिल्ली पुलिस की FIR में विनोद तोमर भी आरोपी है। बृजभूषण शरण ने अपनी सफाई में कुछ वीडियो सबूत और मोबाइल डेटा जुटाने को कहा है। बृजभूषण से भी आगे पूछताछ SIT करेगी।
पहलवानों की शिकायत पर बृजभूषण का बयान दर्ज किया गया और कुछ दस्तावेज मांगे गए हैं। बृजभूषण ने अपने ऊपर लगे आरोपों का खंडन किया। 4 महिला पुलिस अधिकारियों सहित 6 पुलिस टीमों के साथ SIT का गठन किया गया है। एक महिला DCP दिल्ली पुलिस की निगरानी में 10 लोगों की टीम बनाई गई है।​​​​​​
देश-विदेश में दिल्ली पुलिस की जांच शुरू
दिल्ली पुलिस ने कहा कि पहलवानों की शिकायत पर पुलिस की टीमें उत्तर प्रदेश, झारखंड, कर्नाटक और हरियाणा में जाकर पहलवानों की शिकायत पर साक्ष्य जुटा चुकी हैं। देश के बाहर जहां भी आरोप लगाए गए हैं, दिल्ली पुलिस संबंधित एजेंसियों के संपर्क में है।
बजरंग बोले- हमारी कॉल हो रही रिकॉर्ड
सुप्रीम कोर्ट के सामने भी उन्होंने बृजभूषण के खिलाफ FIR और शिकायतकर्ताओं को सुरक्षा मुहैया कराने की मांग की थी। दोनों ही मांगें पूरी हुईं। उन्हें यहां भी उम्मीद है कि उनकी मांगें पूरी होंगी। बजरंग ने कहा कि उनके साथ अपराधियों की तरह बर्ताव किया जा रहा है। उनकी कॉल रिकॉर्ड की जा रही है। यही नहीं शिकायतकर्ताओं को भी धमकियां मिल रही हैं।
डिस्कर थ्रोअर सीमा अंतिल के बयान पर जताया दुख
बजरंग ने कहा कि वह IOA की तदर्थ समिति की ओर से महिला पहलवानों का तैयारी शिविर NIA पटियाला में लगाए जाने का स्वागत करते हैं। वह यह नहीं चाहते थे कि महिला पहलवानों का शिविर लखनऊ या फिर UP में लगाया जाएगा, जहां बृजभूषण का दबदबा है।
एशियाई खेलों की स्वर्ण पदक विजेता डिस्कस थ्रोअर सीमा अंतिल के बयान पर बजरंग ने कहा कि उन्हें दुख पहुंचा है। हम सरकार या पहलवानों के खिलाफ नहीं हैं। हमारी लड़ाई भारतीय कुश्ती संघ के खिलाफ है। एक खिलाड़ी के तौर पर हम उनका सम्मान करते हैं, लेकिन उन्हें भी यह समझना चाहिए कि हम यहां क्यों बैठे हैं। सीमा ने कहा था कि पहलवानों के धरने की वजह से कुश्ती की गतिविधियां बंद हो गई हैं।
17 से 19 मई को बिश्केक चैंपियनशिप के होंगे ट्रायल
दूसरी ओर, भूपेंदर सिंह बाजवा की अगुआई में भारतीय ओलंपिक संघ की तदर्थ समिति ने 10 से 18 जून को बिश्केक (किर्गिस्तान) में होने वाली अंडर-17 और अंडर-23 एशियाई चैंपियनशिप के लिए टीम के चयन को चयन समिति घोषित कर दी।
पुरुष फ्री स्टाइल टीम के ट्रायल साई सेंटर सोनीपत और महिला, ग्रीको रोमन टीम के चयन ट्रायल एनआईएस पटियाला में होंगे। फ्री स्टाइल टीम का चयन भूपेंदर सिंह बाजवा, अर्जुन और द्रोणाचार्य अवार्डी जगमिंदर सिंह, अर्जुन अवॉर्डी रमेश कुमार गुलिया करेंगे।
पटियाला में होने वाले ट्रायल की चयन समिति में तदर्थ समिति की सदस्य सुमा शिरूर, द्रोणाचार्य अवॉर्डी महासिंह राव, अर्जुन अवॉर्डी अल्का तोमर और नेहा राठी करेंगी। तदर्थ समिति ने 17 से 19 मई को ट्रायल निर्धारित किए हैं।
जंतर-मंतर पर रेसलर्स ने मनाया ब्लैक-डे:विनेश बोली- बृजभूषण ने लोकसभा चुनाव में जबरदस्ती करवाया प्रचार, नाबालिग पहलवान के बयान दर्ज
भारतीय कुश्ती संघ (WFI) अध्यक्ष बृजभूषण शरण सिंह की गिरफ्तारी की मांग को लेकर जंतर-मंतर पर पहलवानों के धरने का आज 19वां दिन है। ​​​​​​आज ​रेसलर्स ने ब्लैक डे मनाया। सभी पहलवानों ने काली पट्‌टी बांधी। दोपहर 2 बजे तक काली पट्‌टी पहनकर प्रदर्शन किया। (पढ़ें पूरी खबर)